<classify> Na FREDRICK KATULANDA MKUU wa Mkoa wa Mwanza, John Mongella amempa siku 10 mwekezaji aliyebinafisishwa Kiwanda cha Ngozi cha Mwanza Tanneries Ltd, kufanya usafi na kuanza mpango wa kufufua kiwanda hicho ndani ya miezi sita ijayo. Mongella alifika kiwandani hapo akitokea kukagua ujenzi wa barabara ya Uwanja wa Ndege ambayo inapanuliwa kuwa njia mbili. Kiwanda hicho kilibinafisishwa kwa mwekezaji African Tanneries Ltd. Aliagiza vifaa mbalimbali vilivyohifadhiwa ndani ya kiwanda hicho kuondolewa katika siku 10. Alisema kiwanda hicho ni moja ya raslimali zilizoachwa na Hayati Baba wa Taifa, Mwalimu Nyerere. Rc alisema viwanda hivyo vilikuwa vikichangia kukua kwa uchumi wa Mwanza na Mikoa ya Kanda ya Ziwa kwa kuchakata ngozi za wafugaji lakini kimekuwa hakitumiki kwa muda sasa na kimegeuzwa kuwa ghala. Nimeamua kupita hapa kwa kuwa rais amekuwa akikitaka kiwanda hiki kifanye kazi. Kwa wale ambao walibinafsishwa viwanda kama hivi na wakashindwa kuviendesha viwanda hivi tutaona namna ya kuchukua hatua. Sasa ninaagiza kiwanda hiki kisafishwe mpaka kufikia Julai 20 mwaka huu kiwe safi na mwekezaji aje na mpango kazi wake wa kuanza uzalishaji katika kipindi cha miezi sita, alisema. Mongella alisema ikifika Julai 20 mwaka huu atarudi katika kiwanda hicho na kumuomba msimamizi wake kuwaarifu wakubwa wake wawepo. Alisema wamiliki hao wafike wakiwa na mpango kazi ambao utaonyesha namna ambavyo wataanza kufufua kiwandi hicho katika miezi sita. Nimeagiza hapa kufanyiwe usafi, ikifika tarehe 20 nitarudi kuja kuangalia utekelezaji wa maagizo yangu. Ikiwa nitakuta hakujafanyika lolote mimi na timu yangu ya mkoa tutapanga cha kufanya, shida yetu tunataka kuona kiwanda hiki kinaanza kazi, alisema. Msimamizi wa Kampuni ya African Tanneries Ltd, Mathew Chacha alisema ameyapokea maelekezo hayo na kuhaidi kuwa atayafikisha kwa uongozi wake kwa ajili ya utekelezaji. Mongella pia alitembelea Kiwanda cha Nguo cha Mwanza, Mwatex 2001 Ltd ambako alijonea uzalishaji wa khanga na vitengo.  <topic>: KITAIFA 